קריסטן סטיוארט

ממוזער|227px|סטיוארט, 2007
**קריסטן ג'יימס סטיוארט** (באנגלית: **Kristen Jaymes Stewart**; נולדה ב-9 באפריל 1990) היא שחקנית וקולנוענית אמריקאית ממוצא יהודי. סטיוארט נודעת בעיקר בזכות כיכובה בחמשת סרטי "דמדומים", וכן בסרטים "שלגייה והצייד", "לך תבין נשים", "המלאכיות של צ'ארלי", "קפה סוסייטי", "אמריקן אולטרא" ו"ספנסר". זוכת פרס באפט"א הבריטי ופרס סזאר הצרפתי.

## ביוגרפיה
סטיוארט נולדה בלוס אנג'לס, קליפורניה שבארצות הברית. אביה נוצרי ממוצא בריטי, ואמה אומצה על ידי זוג יהודים, נורמה (לבית גורדצקי) ובני אוּרמן, ב-1953. בריאיון משנת 2020, גילתה כי בדיקת DNA גנאלוגית שעשתה חשפה שכ-24% מכלל מוצאה האתני של סטיוארט הוא יהודי-אשכנזי (ככל הנראה מצד אמה), ולכן היא גם לא-יכולה לדעת בוודאות אם מדובר בסב ביולוגי או בסבתא ביולוגית. אביה, ג'ון סטיוארט, הוא מנהל במה ומפיק טלוויזיה. אמה האוסטרלית, ג'ולס מן-סטיוארט (לבית אוּרמן), היא אחראית תסריט וקולנוענית. ב-2012, אמה החלה בתהליכי גירושין מאביה, לאחר 27 שנות נישואין.

סטיוארט גדלה בעמק סן פרננדו שבמחוז לוס אנג'לס, והתחנכה בבית ספר עד כיתה ז', אם כי לאחר מכן ועד לסיום לימודיה התיכוניים, התחנכה במסגרות של למידה מרחוק עם מורים פרטיים. לה אח בכור ביולוגי בשם קמרון, ושני אחים-מאומצים, דיינה וטיילור.

## קריירה
סטיוארט החלה את הקריירה שלה בגיל שמונה. סרטה הראשון, שיצא ב-2001, היה "The Safety of Objects ". התפקיד הגדול הראשון שלה היה בסרט המתח "החדר" משנת 2002, לצד ג'ודי פוסטר. היא לוהקה לתפקיד זה לאחר שהבמאי דייוויד פינצ'ר ראה סרטון פרסומת למכונית "פורשה" שסטיוארט שיחקה בו, והעדיף אותה על פני השחקנית היידן פנטייר שהייתה מועמדתם הראשונה של המפיקים.

בשנת 2004 זכתה סטיוארט לשבחים על משחקה בסרט "רק לדבר ". באותה שנה שיחקה גם בסרט "תפוס את הילד ". ב-2005 שיחקה בסרט "זאת'ורה" בבימויו של ג'ון פאברו, ב-2007 בסרט "לך תבין נשים" ובאותה שנה שיחקה גם בסרט "עד קצה העולם" בבימויו של שון פן. כן שיחקה בסרט "ג'אמפר" והופיעה בסרט "מה בדיוק קרה ", שיצא ב-2008.

בשנת 2008 שיחקה לראשונה בסרט "דמדומים", סרט פנטזיה ודרמה-רומנטית המבוסס על ספר באותו שם, אודות בלה סוואן בת ה-17, שעוברת לגור בפורקס שבוושינגטון, ומגלה שחייה בסכנה כשהיא מתאהבת בערפד, אדוארד קאלן, אותו גילם בן זוגה באותה העת רוברט פטינסון. סטיוארט שיחקה גם בארבעת סרטי ההמשך של הסדרה - "דמדומים 2: ירח חדש", "דמדומים 3: ליקוי חמה" "דמדומים 4: שחר מפציע - חלק 1" ו"דמדומים 4: שחר מפציע - חלק 2". על תפקידה בסרטי "דמדומים" זכתה סטיוארט במספר פרסי MTV, פרסי בחירת הנוער, "Scream Awards" ועוד; על תפקידה ב"דמדומים 2: ירח חדש" זכתה גם בפרס באפט"א הבריט לכוכב העולה, בשנת 2010.
וכן בפרס שחקנית הקולנוע האהובה ביותר בטקס ה-Kids' Choice Awards לשנת 2013.

החל מ-2013 משמשת כפרזנטורית הראשית של בית האופנה הצרפתי "שאנל", וכן השתתפה במספר תצוגות של המעצב הגרמני קרל לגרפלד.

בשנת 2015 זכתה על הופעתה ב"העננים של סילס מריה" בפרס סזאר הצרפתי, לשחקנית המשנה הטובה ביותר.

בשנת 2017 עשתה את צעדיה הראשונים כבמאית, עם סרט קצר באורך כ-17 דקות בשם "Come Swim"  שאותו כתבה וביימה. הקרנת הבכורה התקיימה במסגרת פסטיבל סאנדנס בינואר 2017, וכן הוקרן הסרט במסגרת אירועי 70 שנה לפסטיבל קאן במאי באותה שנה.

ב-3 בספטמבר 2021 יצא לאור סרט הדרמה הביוגרפי "ספנסר", בו כיכבה בתור נסיכת הכתר הבריטי, דיאנה ספנסר (שנהרגה בתאונת דרכים, אמם של הנסיך ויליאם והנסיך הארי). בזכות תפקיד זה הייתה מועמדת גם לפרס אוסקר לשחקנית הטובה ביותר וגם מועמדת לפרס גלובוס הזהב לשחקנית הטובה ביותר - סרט דרמה.

## חיים אישיים
סטיוארט והשחקן האנגלי רוברט פטינסון, היו בקשר זוגי החל מהיכרותם ב-2008. ביולי 2012 התפרסמו תמונות פפראצי אינטימיות של סטיוארט עם במאי סרטה "שלגייה והצייד", הקולנוען האנגלי רופרט סנדרס , וסטיוארט פרסמה באותו יום הודעת התנצלות פומבית על כך בפני פטינסון. לאחר מכן חזרו השניים לקשר זוגי למשך מספר חודשים, עד לפרידתם ב-2013. לאחר מכן, ניהלה מערכת יחסים זוגית עם מפיקת האפקטים אליסיה קרגייל, עד לפרידתן. סטיוארט יצאה תקופה עם הזמרת הצרפתייה סוקו, אך הן נפרדו ביוני 2016. בשלהי שנת 2016 הייתה במערכת יחסים קצרת מועד עם המוזיקאית והזמרת האמריקאית סנט וינסנט. לאחר מכן, הייתה סטיוארט במערכת יחסים עם הדוגמנית הניו זילנדית סטלה מקסוול, עד שלהי שנת 2018.

ב-2017 סטיוארט יצאה מהארון כביסקסואלית.

מאז אוגוסט 2019 היא בזוגיות עם התסריטאית האמריקאית ממוצא יהודי דילן מאייר (בתו של התסריטאי האמריקאי-יהודי שהיה מועמד לפרס אוסקר, ניקולס מאייר ), כשבנובמבר 2021 השתיים התארסו, וב-2025 דווח כי הן נישאו.

### אקטיביזם פוליטי
באוקטובר 2023, עם פתיחת מלחמת חרבות ברזל של מדינת ישראל, סטיוארט, יחד עם עוד קבוצה של 54 אמנים ואישים בתעשיית הבידור האמריקאית, חתמה על מכתב פתוח לנשיא ארצות הברית ג'ו ביידן. המכתב קורא לנשיא ביידן לקרוא להפסקת אש מיידית וכוללת ברצועת עזה ובישראל. המכתב הדגיש את הצורך בעצירת מיידית של הסלמה ואת הצורך בהפסקת אש כוללת ותמידית ברצועת עזה ואת הצורך בנצירת אש מהצד הישראלי ומצד צה"ל, ומזכיר שלמעלה מ-5,000 איש נהרגו בשבוע וחצי האחרונים ברצועת עזה, בפרט פלסטינים. המכתב מדגיש את המשבר ההומניטרי שקיים בעזה, שם נטען כי אזלו לתושבים העזתים אספקה חיונית כמו מזון, מים, חשמל ותרופות, וקורא לשחרור בטוח של "בני הערובה" משני הצדדים ולהקל את כניסת הסיוע ההומניטרי בהגעתו מישראל לנזקקים הפלסטיניים שבעזה.

## פילמוגרפיה
### קולנוע

### טלוויזיה

## קישורים חיצוניים

* 

* 
* 
* 
* 
* 
* 
* 
* 

## הערות שוליים

קטגוריה:שחקניות קולנוע וטלוויזיה אמריקאיות
קטגוריה:שחקני קולנוע וטלוויזיה אמריקאים
קטגוריה:שחקניות ילדות אמריקאיות
קטגוריה:שחקנים ילדים אמריקאים
קטגוריה:שחקנים להט"בים אמריקאים
קטגוריה:במאיות קולנוע אמריקאיות
קטגוריה:זוכי פרס סזאר
קטגוריה:זוכות פרס סזאר
קטגוריה:זוכי פרס באפט"א לשחקן המבטיח ביותר
קטגוריה:זוכי פרס גות'הם: שחקנים
קטגוריה:זוכי פרס פטל הזהב: שחקנים
קטגוריה:זוכי פרס בחירת הנוער
קטגוריה:אמריקאים ממוצא אוסטרלי
קטגוריה:אמריקאיות ממוצא יהודי
קטגוריה:אמריקאים ממוצא יהודי
קטגוריה:ביסקסואליות אמריקאיות
קטגוריה:ביסקסואלים אמריקאים
קטגוריה:פמיניסטיות אמריקאיות
קטגוריה:אמריקאיות שנולדו ב-1990
קטגוריה:אמריקאים שנולדו ב-1990